**ERKLÆRING OM PARTSHJELP**

**TIL**

**HØYESTERETT**

Hamar 29. JUNI 2012

**LAGMANNSRETTENS SAK NR.: 12-049916ASK-ELAG**

**ANKENDE PART:** NORDRE LAND KOMMUNE  
POSTBOKS 173   
2882 DOKKA

PROSESSFULLMEKTIG: ADVOKAT GUTTORM JAKOBSEN  
ADVOKATFIRMAET HAAVIND AS  
POSTBOKS 359 SENTRUM  
0101 OSLO

**PARTSHJELP** NORSK VANN  
VANGSVEIEN 143  
2321 HAMAR

SELVPROSEDERENDE: V/ JURIST ELIN RIISE  
NORSK VANN  
VANGSVEIEN 143  
2321 HAMAR

**ANKEMOTPART:** NORDEA BANK NORGE ASA  
MIDDELTHUNSGATE 17  
0368 OSLO

PROSESSFULLMEKTIG: ADVOKAT LARS ESPEVIK  
POSTBOKS 1166 SENTRUM  
0107 OSLO

**SAKEN GJELDER:** FORDELING AV KJØPESUM ETTER TVANGSSALG – KOMMUNENS SIKKERHET FOR DEKNING AV UTGIFTER TIL DRIFT AV AVLØPSANLEGG

Det erklæres ved dette prosesskriv at Norsk Vann BA, org.nr. 986 273 026, trer inn som partshjelper i medhold av lov om mekling og rettergang i sivile tvister § 15-7 for ankende part, Nordre Land kommune. Norsk Vann tiltrer Nordre Land kommunes anke av 25.6.2012 på alle punkter. Undertegnede jurist i Norsk Vann er delegert adgang til å opptre som stedfortreder for styreleder etter tvisteloven § 2-5 (2), se bilag 1.

# Innledning

Lagmannsrettens kjennelse om å forkaste anken til Nordre Land kommune bygger på at kommunens vedtak om avgiftsplikt anses som et refusjonskrav, og ikke et krav på avgift hjemlet i forurensingsloven § 25 annet punktum. Dette får som konsekvens at kommunens krav på dekning av sine utgifter til drift av avløpsanlegget til Spåtind Høyfjellshotell AS ikke er sikret med legalpant etter lov om kommunale vass- og kloakkavgifter § 4.

Hvis dette blir stående, vil kommuner som velger å overta avløpsanlegg av hensyn til et potensielt eller pågående forurensingsproblem, ikke få samme sikkerhet for sine drifts- og vedlikeholdskostnader for disse anleggene, som for krav om dekning av utgifter til drift og vedlikehold av kommunens egne avløpsanlegg. Prejudikatsvirkningen av kjennelsen vil derfor være av vesentlig interesse for våre medlemmer. I tillegg vil saken kunne få betydning for kommunenes vilje til å påta seg ansvar som forurensningsmyndighet, for å drifte avløpsanlegg som utgjør et forurensingsproblem.

# Vilkår for partshjelp

Tvisteloven § 15-7 (1) b) hjemler vår tiltredelse av anken, i det partshjelp skal tillates for:

«*b) foreninger og stiftelser, samt offentlige organer med oppgave å fremme særskilte interesser, i sak som ligger innenfor deres formål og naturlige virkeområde etter § 1-4*»

Norsk Vann er en ikke-kommersiell interesseorganisasjon for vann- og avløpssektoren. Vi representerer 360 kommuner med ca. 95 % av landets innbyggere. Organisasjonen eies av norske kommuner, kommunalt eide VA-selskaper, kommunenes driftsassistanser for vann- og avløp, og enkelte private andelsvannverk. Da årsmøtet i Norsk Vann valgte å endre organisasjonsform fra forening til selskap i 2003, skyldtes dette at administrasjonen mente det var praktisk å være registrert i Foretaksregisteret i forbindelse med større anskaffelser. Selv om Norsk Vann formelt ikke er registrert som en forening i Enhetsregisteret i Brønnøysund, har organisasjonen de fleste kjennetegn som særpreger foreninger, med unntak av at selskapet har andelseiere, jf. vedtektens §§ 5, 6 og 7. Medlemmene betaler en årlig medlemskontingent, jf. vedtektene § 11, men det utbetales ikke utbytte av et eventuelt overskudd. Ved oppløsning av selskapet skal midlene overføres til et eventuelt nytt organ, som vil påta seg å videreføre selskapets formål, alternativt går midlene til forskningsformål innen selskapets arbeidsområde, jf. vedtektenes § 21. Norsk Vanns vedtekter ligger vedlagt som bilag 2.

Etter Norsk Vanns vedtekter § 3 er organisasjonens formålå

* arbeide for samarbeid og bærekraftig utvikling i norsk vannforsynings- og avløpssektor,
* fremme og organisere samarbeid mellom norske VA-verk i tekniske, økonomiske og administrative spørsmål,
* ivareta verkenes felles interesser i VA-sektoren,

Etter samme paragraf skal Norsk Vann drive på «non-profit» basis.

Norsk Vann har siden stiftelsen i 1986 hatt en fast organisasjonsform. Organisasjonen ble stiftet av seks interkommunale selskap, og fra 1992 omfattet den også kommuner. Den ble først benevnt som Norske VAR-selskapers forening (NORVAR) og fra 1992 som Norsk VA-verkforening (fortsatt forkortet NORVAR). I 2003 vedtok årsmøtet omdannelse til et selskap med begrenset ansvar (BA). Fra 2004 endret organisasjonen navn til NORVAR BA, og fra 2008 til dagens navn, Norsk Vann BA. Norsk Vann har et styre, en direktør, en assisterende direktør i tillegg til 13 ansatte. Norsk Vann har en formalisert medlemskapsordning, med årlig kontingent beregnet etter antall innbyggere i kommunen. Organisasjonen har et årlig budsjett på ca. 30 millioner.

I NOU 2001:32 foreslo utvalget at tvisteloven § 15-7 (forslaget § 15-8) bokstav b) skulle omfatte «foreninger og organisasjoner». Ordlyden ble endret til «foreninger og stiftelser» i departementets lovutkast, Ot.prp.nr.51 (2004-2005), uten at endringen av ordlyd ble omtalt. I den generelle omtalen under punkt 20.3.4 skriver departementet i sin vurdering at:

*«I likhet med utvalget finner departementet ikke grunn til å åpne for partshjelp ut fra prejudikatsinteressen i sin alminnelighet. Denne adgangen bør være forbeholdt organisasjoner, herunder foreninger, og offentlige organer i tråd med gjeldende rett.»*

I sine merknader til § 15-7 uttaler departementet videre at:

*«Bestemmelsen lovfester en adgang for organisasjoner og visse offentlige organer til å opptre som hjelpeintervenient. Normalt vil dette være begrunnet i interessen i de rettslige spørsmål saken reiser – prejudikatsinteressen – uten hensyn til domsutfallet, men det kan også tenkes at saksutfallet kan berøre organisasjonens formål eller de særskilte interesser som det offentlige organet ivaretar, på en slik måte at det gir grunnlag for å opptre som partshjelper.»*

Ut fra forarbeidene er det ikke noe som trekker i retning av at man har ønsket å utelukke interesseorganisasjoner som Norsk Vann, ut fra hvilken organisasjonsform man er registrert med i Enhetsregisteret.

På bakgrunn av at Norsk Vann i praksis fungerer som en forening og at virksomheten omfattes av den type organisasjoner som forarbeidene gir uttrykk for at skal gis adgang til å opptre som partshjelp, mener vi at Norsk Vann har adgang til å tre inn som partshjelper etter § 15-7 (1) b).

Nordre Land kommune er medlem i Norsk Vann. I tillegg har Norsk Vanns formål om å ivareta verkenes felles interesser i VA-sektoren sterk tilknytning til tvistespørsmålet i denne saken. Utfallet av saken vil ha prejudikatinteresse for den sikkerhet våre øvrige medlemmer som drifter avløpsanlegg vil ha for sine utlegg til drift og vedlikehold.

# Begrunnelse for inntreden som partshjelp

Norske vann- og avløpstjenester drives til selvkost. Kommunens kostnader fordeles mellom abonnentene i tråd med bestemmelsene i lov om kommunale vass- og kloakkavgifter og forurensingsforskriften kapittel 16. Disse bestemmelsene omfatter imidlertid bare «kommunal vass- eller kloakkleiding», altså anlegg som kommunen eier, jf. § 1. Forurensningsloven § 25 annet punktum gir bestemmelsene tilsvarende anvendelse for kommuners utgifter til drift og vedlikehold av anlegg de ikke eier.

Normalt eier kommunene avløpsanleggene som de drifter. Enkelte kommuner tilbyr i tillegg å drifte private avløpsanlegg, for å bistå en behandlingsinstitusjon, turistbedrift, privat grendeskole mv., som er lokalisert slik at kommunalt vann- og avløp ikke er tilgjengelig, samtidig som de mangler egen kompetanse til å ivareta driften på en forsvarlig måte. Kommunen inngår da gjerne en avtale med eieren av avløpsanlegget om å stå for den daglige driften, mot at eieren dekker kostnadene.

Det er en litt annen situasjon når kommunen som forurensningsmyndighet velger å overta ansvaret for driften av et anlegg etter forurensingsloven § 24 annet ledd, slik Nordre Land har gjort. I slike tilfeller vil det ikke være aktuelt å basere inndekkingen av kommunens utgifter til drift og vedlikehold på en driftsavtale. Det vil heller ikke være praktisk mulig å basere kostnadsfordelingen på en lokal forskrift. Forskriftsformen er ikke innrettet for beslutninger rettet mot bestemte personer, jf. forvaltningsloven § 2 første ledd bokstav c) og er i tillegg tidkrevende. Enkeltvedtak vil derfor være den naturlige formen å velge i en slik situasjon.

Norsk Vann støtter ankende parts anførsel om at lagmannsretten tar feil, når retten legger til grunn at kommunen har krevd refusjon og ikke har fastsatt avgift. Bestemmelsen om innkreving av refusjon i forurensningsloven § 25 tredje punktum, viser til plan- og bygningsloven kapittel 18. Disse bestemmelsene omfatter ikke utgifter til drift og vedlikehold, jf. pbl. § 18-3.

Vi legger til grunn at dersom kravet blir ansett å være et krav om avgift etter forurensingsloven § 25 annet punktum, vil kravet være sikret med legalpant etter lov om kommunale vass- og kloakkavgifter, slik lagmannsretten fastslår.

# Meddelelse til partene

Etter tvisteloven § 15-7 (2), 3. pkt. skal erklæring om partshjelp meddeles partene med frist for å bestride partshjelpen. Hvis retten ikke varsler partene om denne erklæring og setter frist, ber vi om å bli underrettet om dette, slik at partshjelperen selv kan foreta varsling.

Norsk Vann gjør gjeldende de samme faktiske forhold og bevis som den ankende part, og legger ned påstand i samsvar med dette:

**påstand**:

1. Nordre Land kommune gis legalpant for sitt krav på dekning av utgifter til drift og vedlikehold av avløpsanlegg eid av Spåtind Høyfjellshotell.
2. Nordre Land kommune og partshjelper Norsk Vann BA tilkjennes sakens omkostninger, for Norsk Vann utgjør dette kr. 5 000,-.

Prosesskrivet oversendes Høyesterett i tre eksemplarer gjennom Eidsivating lagmannsrett som avsa den påankede kjennelsen. Kopi er sendt prosessfullmektigene til den ankende part og ankemotparten.

Hamar, 29. juni 2012

Norsk Vann BA

Elin Riise  
Jurist

**Bilag :**

1. Delegasjon
2. Vedtekter for Norsk Vann